આરતીની વાત સાંભળી અચલ સ્તબ્ધ થઈ ગયો. એણે જે કહ્યું પછી જે કરવાનું કહ્યું એ કોઈ સંજોગોમાં શક્ય હોય તો ય માન્ય કરાય એમ ના હતું. પરંતુ આરતીએ એને પોતાના સમ આપ્યા હતા. આરતીની કોઈ વાત એ ક્યારેય ટાળી શકે એમ ન હતો. આરતી એને દિલફાટ પ્રેમ કરે છે. એણે દોમદોમ સાહ્યબી છોડીને એની સાથે પ્રેમલગ્ન કર્યા હતા. એના પરિવારને એ માન્ય ન હતું, પરંતુ એણે પ્રેમ ખાતર પીછેહઠ ન કરી. આખરે એના પરિવારે એમના લગ્નને સ્વીકાર્યા હતા. આરતી બહુ સરળ, સીધી, સાલસ હોવા છતાં કેટલાક અંશે જીદ્દી હતી. એની જીદ હંમેશાં સારા અને સાચા માટે જ રહેતી, પરંતુ આ વખતની એની જીદ સંસારમાં આગ ચાંપનારી હતી એ એની ફ્રેન્ડ અર્ચના માટે જે કરાવવા માંગતી હતી એ ખરેખર યોગ્ય ન હતું. આરતીએ એને ખૂબ પ્રેમથી કહ્યું હતું કે, અચલ મને તારા પ્રેમમાં શ્રદ્ધા છે, તારે મારા ખાતર મારી ફ્રેન્ડ અર્ચનાને સહાય કરવાની છે. વાત અજુગતી અને જોખમી, પરંતુ ફ્રેન્ડશિપ ખાતર એ કરવી છે. એણે તેની પાસે હકીકતમાં કરવાનું શું? એમ પૂછયું ત્યારે એણે તેનો હાથ પકડીને કહ્યું હતું કે તું વડોદરા રહેતી મારી ફ્રેન્ડ અર્ચનાને જાણે જ છે, એને આલોક સાથે લવ હતો. બંને ખૂબ ગળાડૂબ પ્રેમમાં હતા અને લગ્ન પણ કરવા તૈયારી કરી હતી, પરંતુ એના પ્રેમને કોઈની નજર લાગી ગઈ હોય એમ એક બસે આલોકની બાઈકને અડફેટે લીધી અને તે હંમેશને માટે અર્ચનાનો સાથ છોડીને જતો રહ્યો. અર્ચનાને ખૂબ આઘાત લાગ્યો. એ અર્ધપાગલ જેવી થઈ ગઈ છે. એના પેટમાં આલોકનું બાળક આકાર લઈ રહ્યું હતું એટલે એ બેફિકર હતી, પરંતુ આમ અચાનક આલોક તેને કાયમ માટે છોડીને જતો રહેતા શું કરવું એની સમજ નહોતી પડતી. એણે આરતીને આ વાત કરતા એય સ્તબ્ધ થઈ ગઈ હતી. એણે અર્ચનાને હજી એબોર્શન શક્ય હોવાથી તે કરાવી નાખવા સલાહ આપતા એ ધ્રૂસ્કે ધ્રૂસ્કે રડવા માંડી હતી. એણે કહ્યું કે એ ભલે બદનામ થઈ જાય, પણ કોઈપણ સંજોગોમાં એબોર્શન નહીં જ કરાવે અને બાળકને જન્મ આપી તેનું લાલનપાલન કરી આલોકની સ્મૃતિ સાચવશે. એણે કોઈ બીજો રસ્તો વિચારવા કહેતા બંનેએ ખૂબ વિચાર્યા પછી એક આઈડિયા સૂઝયો તે મુજબ અર્ચનાએ કોઈ યુવક સાથે લગ્ન કરી લેવા જેથી તે બાળક તેનું હોય એમ બધા સમજી લે. કોઈ વાંધો ના આવે, પરંતુ તે માટે કોણ તૈયાર થાય? આખરે આરતીએ જ અર્ચનાને જે આઈડિયા આપ્યો તે તેના પોતાના જ જીવનમાં આગ લગાડનારો કહેવાય એવો હતો. એણે આરતીને માત્ર દેખાવ ખાતર તેની સાથે લગ્ન કરવા કહ્યું. માત્ર સમાજમાં કોઈ બદનામી ના થાય કે બીજી કોઈ સમસ્યાના સર્જાય તે માટે આમ કરવાનું હતું. ખૂબ મનોમંથન બાદ અર્ચનાએ તે આઈડિયા સ્વીકારી લીધો. આરતી અને તેના લગ્ન થયા છે એ બાબતની અર્ચનાના સમાજ વર્તુળમાં કોઈને જાણ ના હતી. ધારો કે થાય અને પૂછે તો આરતી અને અચલે છૂટાછેડા લઈ લીધા હોવાનું કારણ આગળ ધરી દેવાનું અને તે માટે અર્ચના અને અચલ વચ્ચે લવઅફેરને કારણ દર્શાવી દેવાનું પ્લાનિંગ વિચારી કઢાયું હતું. જો કે એટલું બધું કોઈ વિચારે એ શક્ય ના હતું. છતાં સલામતી ખાતર આમ વિચારાયું હતું. પરંતુ સૌથી મોટો સવાલ એનો હતો, પરંતુ આરતીને એના પ્રેમ પર એટલો બધો વિશ્વાસ છે કે એણે એની ચિંતા ન કરવા અર્ચનાને કહી દીધું અને પછી હવે એને આ આખી વાત કરી હતી. એણે આરતીનો હાથ ઝાટકતાં કહ્યું, આરતી આ અગનખેલ છે. તું આવું વિચારી જ કઈ રીતે શકે ?